Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 280/14/5502	Čadca, 28.4.2015
EEČ : 2-37-89-2015

U Z N E S E N I E

Trestná vec:	obvinená XXXXX  
Prečin:	Úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Čadca
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: dôchodkyňa
sa v skúšobnej dobe, určenej uznesením prokurátora Okresnej prokuratúry XXXXX zo dňa 8.4.2014, spisová značka Pv 280/14/5502, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Proti obvinenej bolo uznesením Okresnej prokuratúry v Čadci pod sp. zn. Pv 280/14/5502- 6 zo dňa 8. apríla 2014 podľa § 216 ods. 1 Trestného poriadku podmienečne zastavené trestné stíhanie so skúšobnou dobou v trvaní 12 (dvanásť) mesiacov, pre prečin úverového podvodu v štádiu pokusu podľa § 14 ods. 1, § 222 ods. 1 Trestného zákona, na tom skutkovom základe, že dňa 10.07.2013 v pobočke Všeobecnej úverovej banky, a.s. Bratislava, na ul. XXXXX 1504 v meste XXXXX, okres XXXXX aj napriek vedomosti o tom, že nespĺňa podmienku bonity žiadateľa o úver, vypísala žiadosť o vydanie kreditnej karty s úverovým limitom 500,- € pod č. 000898441100713, kde k uvedenej žiadosti doložila pozmenené rozhodnutie Sociálnej poisťovne, ústredie Bratislava zo dňa 06.12.2012 potvrdzujúce, že poberá invalidný dôchodok v sume 523,20 € mesačne, na základe čoho zdokladovala svoju bonitu vo vzťahu k banke, pričom uvedený doklad predložila aj napriek vedomosti o tom, že je fiktívny, keďže reálne poberala invalidný dôchodok v sume 169,20 € mesačne, ktorý jej znemožňoval získanie úveru, kde v prípade vyhovenia žiadosti o úver, by jej tento bol Všeobecnou úverovou bankou, a.s. Bratislava poskytnutý v sume 500,- € ku škode banky, k čomu napokon nedošlo, nakoľko bolo zistené pracovníkmi Všeobecnej úverovej banky a.s. Bratislava, ešte pred schválením žiadosti o úver, že potvrdenie o príjme je fiktívne a teda žiadosť o vydanie kreditnej karty s úverovým limitom 500,- € bola Všeobecnou úverovou bankou, a.s. Bratislava zamietnutá.

Uznesením prokurátora Okresnej prokuratúry XXXXX zo dňa 8.4.2014, spisová značka Pv 280/14/5502, bola určená obvinenej skúšobná doba v trvaní 12 mesiacov.
Odôvodnenie:
Uznesením Okresnej prokuratúry v Čadci pod sp. zn. Pv 280/14/5502- 6 zo dňa 8. apríla 2014 bolo podľa § 216 ods. 1 Trestného poriadku podmienečne zastavené trestné stíhanie proti obvinenej XXXXX pre prečin úverového podvodu v štádiu pokusu podľa § 14 ods. 1, § 222 ods. 1 Trestného zákona, na tom skutkovom základe, ako je uvedené vo výrokovej časti tohto uznesenia. 

Podľa § 216 ods. 2 Trestného poriadku bola obvinenej XXXXX určená skúšobná doba v trvaní 12 (dvanásť) mesiacov. Uznesenie o podmienečnom zastavení trestného stíhania nadobudlo právoplatnosť dňa 18.04.2014 a skúšobná doba uplynula dňa 18.04.2015.

Podľa § 217 ods. 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Z vyžiadaných správ od Okresného úradu, odboru všeobecnej vnútornej správy v Čadci, od OO PZ SR v Krásne nad Kysucou, od Obce Oščadnica, ako i z odpisu z registra trestov bolo zistené, že sa obvinená v skúšobnej dobe nedopustila protiprávneho konania, ktoré by bolo dôvodom na vyvodenie záveru o tom, že sa neosvedčila, pre priestupok nebola postihnutá a v mieste trvalého bydliska požíva dobrú povesť. Obvinená v registri trestov nemá novší záznam. 

Nakoľko obvinená XXXXX v skúšobnej dobe podmienečného zastavenia trestného stíhania viedla riadny život, boli splnené podmienky uvedené v ustanovení § 217 ods. 1 Trestného poriadku, a preto som rozhodol tak, ako je uvedené vo výrokovej časti tohto uznesenia. 

Právoplatnosťou uznesenia o tom, že sa obvinený osvedčil, alebo uplynutím lehoty podľa odseku 2 nastávajú účinky zastavenia trestného stíhania podľa § 9 ods. 1 písm. e/ Trestného poriadku.

Poučenie:
Proti tomuto uzneseniu je v zmysle § 217 ods. 3 Trestného poriadku prípustná sťažnosť, ktorú môže obvinený a poškodený podať do 3  dní od jeho doručenia na Krajskú prokuratúru v Žiline cestou Okresnej prokuratúry v Čadci. Sťažnosť má odkladný účinok. 

Mgr. Roman Lendóci
prokurátor